|  |
| --- |
| ***Директни плащания*** |

**1. Над 73 млн. лв. подпомагане по схемите за обвързана подкрепа за плодове, зеленчуци и оранжерийно зеленчукопроизводство получиха 13 221 земеделски стопани за Кампания 2019.** Сред тях са включени и стопани с биологични площи, за които доказват намалени с 50 % добиви от тези площи. Общият размер на изплатените средства по Схемата за обвързано подпомагане за плодове (СП) е 37,658 млн. лева. По Схемата за обвързано подпомагане за зеленчуци (СЗ) преведените субсидии са 27,593 млн. лева, а по Схемата за обвързано подпомагане за зеленчуци оранжерийно производство (СЗо) – 7,781 млн. лева. Кандидатите за финансово подпомагане по схемите за плодове, зеленчуци и оранжерийно зеленчукопроизводство представиха декларации по образец и документи за реализация на произведената продукция до 31 януари 2020 г. Въпреки усложнената ситуация в страната във връзка с въведеното извънредно положение заради COVID-19, се спазва стриктно заложения индикативен график за изплащане на субсидиите по схемите за директни плащания. Спазват се и сроковете за прием на заявления за кампания 2020. Препоръчително е земеделските стопани да подават своите заявления за директни плащания по електронен път. Насоки за кандидатстване, както и условията за регистрация на данни по електронен път са публикувани на интернет страницата на ДФЗ - раздел „Директни плащания 2014-2020“, секция „Кампания 2020“. За кандидатите за подпомагане, които нямат техническа или физическа възможност да използват електронните услуги, се изготвят графици за подаване на заявленията в съответната общинска служба по земеделие (ОСЗ). Целта е подобряване на административното обслужване и избягване на концентрацията на много хора на едно място в затворени помещения, с цел предотвратяване разпространението на коронавируса COVID-19. Графиците ще бъдат оповестени в ОСЗ и ще бъдат публикувани на страницата на съответната Областна дирекция „Земеделие“. Желание за включване в график земеделските стопани могат да заявят по електронна поща или по телефон. На сайта на всяка Областна дирекция "Земеделие" е публикуван телефон и електронна поща за контакт.

**2. На 20.03.2020 г. със Заповед № 09-306/20.03.2020 г. на министъра на земеделието, храните и горите е определен размерът на подпомагането по Схемата за преразпределително плащане за Кампания 2019 г.** Определената ставка за Кампания 2019 е в размер на 173,22 лв./ха, за първите до 30 хектара, за които земеделските стопани имат право на подпомагане по Схемата за единно плащане на площ (СЕПП). Заповедта е публикувана на интернет страницата на МЗХГ на адрес: [**Заповед № 09-306/20.03.2020 г.**](https://www.mzh.government.bg/media/filer_public/2020/03/20/rd_09-306_20032020_YwRysig.pdf)

**3. Европейската комисия (ЕК) ще даде възможност на държавите членки, които решат, да могат да удължат кампанията за прием на заявления за директни плащания от 15 май до 15 юни.** В момента ЕК подготвя правните стъпки, които трябва да бъдат предприети, за да се позволи дерогация от сега действащите правила. На 13 март ЕК потвърди, че Италия е поискала удължаване на срока за подаване на заявленията за директно подпомагане до 15 юни в опит да облекчи затрудненията за земеделските стопани в резултат от пандемията на коронавируса. Други ДЧ също разглеждат и предлагат евентуални дерогации, за да се даде възможност за бързо изплащане на подпомагането тази година. Списъкът с предлаганите от ДЧ краткосрочни мерки, които ЕК следва да приеме с оглед допринасяне за стабилността на сектора включва директните плащания, пазарните марки (включително мерки по отношение на организации на производители), развитие на селските райони и държавните помощи. Някои от тях се отнасят до намаляване на задължителния брой/честота на проверките на място и изплащане на по-големи авансови средства дори преди 16 октомври. В случай на закъсняло подаване на заявления, ДЧ следва да имат възможност да не налагат 1 % санкция на ден. Другите предложения се отнасят до предприемане на извънредни мерки за пазарна подкрепа в засегнатите райони и сектори и премахване на лимита от 30 % за ресурси от оперативния фонд, които се използват за управление на кризи. В случаите на инвестиционни мерки, бенефициентите имат ангажимент за увеличаване на броя на работниците или да запазят настоящия им брой. Съответно, в рамките на определен проект, броят на работниците трябва да се запази до края на периода на управление, за да се избегнат санкции. Като се вземат под внимание очакваните икономически последици от вируса COVID-19, уместно е да се обсъди това условие и да се преосмисли съществуващата система за санкции. Има предложение за влизане в сила възможно най-скоро на Временната работна рамка за мерки за държавна помощ в подкрепа на икономиката в сегашната ситуацията.

|  |  |
| --- | --- |
| ***Визия за ОСП след 2020 г.*** |  |

**4. На 13 март Европейската Сметна палата (ЕСП) препоръча да се използва забавянето на новата ОСП за справяне с предизвикателствата пред Зелената сделка.** Становище № 1/2020 „Относно предложението на Комисията за Регламент относно преходните разпоредби, отнасящи се до ОСП през 2021 г.“, беше прието от Одитен състав I, ръководен от члена на ЕСП Николаос Милионис, в Люксембург на заседание в края на февруари. Одиторите подчертават, че забавянето на приемането на многогодишната финансова рамка (МФР) за 2021-2027 г. и на бъдещата селскостопанска политика означава, че има допълнително време, което трябва да се използва за преодоляване на предизвикателствата, свързани с климата и околната среда, посочени в Зелената сделка, както и за осигуряване на надеждно управление на бъдещата ОСП и подобряване на рамката за изпълнението ѝ. „Актуалното състояние на преговорите между Европейския парламент и Съвета навежда на мисълта, че прилагането на новата правна рамка и на стратегическите планове по ОСП от 2022 г. може да представлява предизвикателство“, се казва в изявление на Жоао Фигейреду, член на ЕСП, отговарящ за становището. „Този период от време следва да се използва за решаване на повдигнатите от нас въпроси, особено във връзка с предизвикателствата по отношение на климата и околната среда“, продължава той. В становището си ЕСП констатира, че разпределението на средствата не отразява очакваната европейска добавена стойност и като цяло предложението за реформа на ОСП не отговаря на амбициите на ЕС за по-екологосъобразен и по-стабилен, основан на резултатите подход. Въпреки, че „предложената реформа включва инструменти за осъществяване на целите в областта на околната среда и климата, то тези цели нито са ясно дефинирани, нито са представени чрез количествено измерими показатели“, пише в становището. ЕСП отбелязва, че съгласно Регламента за преходните правила предложен от Комисията, държавите членки, които решат да удължат програмата си по РСР до края на 2021 г. трябва да продължават да имат същото или по-високо ниво на амбиция за опазване на околната среда и климата, както досега. Одиторите считат, че ЕК и законодателите биха могли да използват допълнителната година за оценка на риска от плащания към неистински земеделски стопани, както и за необходимостта от преразглеждане на определенията за „истински земеделски стопанин“, „отговарящ на условията хектар“ и минимална „селскостопанска дейност“, заедно с изясняване на значението на „земя на разположение на земеделския стопанин“, без да се увеличава несъразмерно административната тежест за фермерите. Като се има предвид състоянието на преговорите за бъдещата ОСП и МФР и вероятното въздействие на COVID-19 върху работата на Съвета и Парламента, ЕСП предупреждава, че въвеждането на преразгледаните системи за управление и контрол, с цел прилагане на новата правна рамка и на стратегическите планове по ОСП, считано от 1 януари 2022 г., може да се окаже предизвикателство, но също така подчертава, че „от друга страна е важно бързо да се постигнат подобрения на ОСП“.

**5. Изостава от графика приемането на правилата за преходни мерки за ОСП след 2020 год., въпреки напредъка в работата на Съвета на ЕС и на Европейския парламент, поради ограниченията, наложени във връзка с предотвратяването на разпространението на коронавируса в ЕС.** Вече беше отменен Съветът на министрите по селско стопанство, предвиден за 23 март 2020 год., по време на който се очакваше министрите да постигнат споразумение за частичен общ подход (предложен от хърватското председателство) по отделни разпоредби от законодателното предложение за ОСП след 2020 г. Връщане към нормалния процес на работа евентуално се очаква да стане най-рано след средата на април, предвид и предстоящите Великденски празници. Забавянето на обсъжданията на ОСП след 2020 год. допълнително налага необходимост от въвеждане на стабилни преходни правила. В допълнение, остават затворени за дискусия всички финансови разпоредби, отнасящи се за преходния период, преди да бъде взето окончателно решение от ръководилите на държавите членки относно Многогодишната финансова рамка 2021-27.

|  |  |
| --- | --- |
| ***Още от ЕС и света*** |  |

**6. Хърватското председателство планира да проведе видеоконферентна среща на високо ниво между министрите на земеделието на ЕС през настоящата седмица, за да се обсъдят последствията от корона вируса** **COVID-19.** Няма да бъдат приемани официални решения, защото срещата е неформална. Но идеята е да се изпрати съвместно съобщение към обществото за ролята на земеделските стопани за постигането на непрекъснатост във веригите на доставка на безопасна храна към гражданите на ЕС и необходимостта да се предотврати презапасяване. Междувременно през тази седмица се очаква и лидерите от ЕС да проведат видеоконферентна среща за разпространението на вируса, като редовното заседание на Европейския Съвет, планирано за 26-27 март се отлага за по-късна дата. Фермерските организации в ЕС призовават за подходящи мерки, във връзка с вируса - Copa-Cogeca и Европейският съюз на младите фермери (CEJA) изпратиха писмо до Председателя на ЕК, призовавайки за предприемане на всички необходими мерки за запазване и гарантиране на земеделската дейност и продължаването на финансовия поток от дейността. Те пледират за запазване на единния пазар и гладкото функциониране на земеделието. Европейската млечна асоциация (European Dairy Association (EDA)) също поиска ЕК да предприеме мерки, които да осигурят спокойното функциониране на хранителната верига. Европейски организации в секторите на зърнените култури, маслодайните култури и фуражите (COCERAL (Европейска асоциация за търговия със зърнени култури, ориз, хранителни маслодайни култури, маслиново масло, масла и доставки на храни), FEDIOL (Европейска асоциация за растителни масла и протеини) и FEFAC (Европейска федерация на производителите на фуражи)) поискаха спешни действия за предотвратяване на прекъсването на доставките на храни и фуражи в условията на рестрикциите за корона вируса. Снабдяването на фермерите, хранителната индустрия и преработвателите с всички необходими земеделски суровини следва да продължи.

**7.** **В Бюджетният комитет към Европейския парламент е внесен проект на доклад с предложение за извънреден план за действие, който да бъде приложен за приемането на Многогодишната финансова рамка (МФР) 2021-27 г.** Отчитайки забавянето на преговорите по МФР 2021-27, на 17 март членовете на ЕП, Ян Олбрихт и Маргарида Маркес внесоха проект на доклад, който призовава за спешен план и мерки при приемане на МФР 2021-27 г. Проектът на доклад съдържа препоръки към Европейската комисия за осигуряване на „спасителна мрежа, която да защити бенефициентите на европейски програми“. Проектът на доклад насърчава Комисията да представи план за спешни мерки до 15 юни 2020 г. в две направления. Първо, да гарантира, че бюджетната процедура за 2021 г. ще започне с всичката необходима информация, която се отнася за предприетите спешни мерки. Второ, да осигури приемане на законодателното предложение за МФР 2021-27 г., преди да се постигне споразумение относно бюджета за 2021 год. В проекта на доклад се предлага спешните мерки за приемане на МФР 2021-27 г., да бъдат финансирани в рамките на наличните бюджети, одобрени за 2020 г., както и разпоредбите за гъвкавост, предвидени за МФР 2014-20 г. Проектът на доклад трябва да бъде одобрен от бюджетния комитет на ЕП на 2 април, ако работния график не бъде променен отново, вследствие на предприетите мерки срещу разпространението на коронавирус в ЕС. Пълният текст на предложението за доклад, може да бъде прочетен на следния линк: http://bit.ly/2UkFMU2